Bērnu, jauniešu un vecāku žūrijas 2026 grāmatu apskats

[bookmark: _Hlk228099401]2026.gada “Bērnu, jauniešu un vecāku žūrijas” kolekcijā ir iekļautas 29 grāmatas, 13 no tām oriģinālliteratūras darbi un 16 tulkojumi, kas tulkoti no vācu (3), zviedru (2), angļu (2), spāņu (1), lietuviešu (1), ukraiņu (1), somu (1), norvēģu (1), slovēņu (1), flāmu (1),  islandiešu (1) un portugāļu (1) valodas.
Kolekcijas 5+ grupā iekļautā Ineses Zanderes un Anitas Paegles grāmata “Kaķa vijole” (Liels un mazs) mazos lasītājus aicina uz svešzemju pili satikt visdažādākos tēlus, kur mīt gan domas, gan iedomas. Ērikas Bērziņas un Annas Vaivares stāsts “Mares lielais sapnis” (Liels un mazs) vēsta par mazo Mari, kas gaida bērnudārza izlaidumu un sapņo par kaķīti. Skotijā dzīvojošās ilustratores Alises Melvinas grāmata “Pele un upe” (Jāņa Rozes apgāds) ir krāšņi ilustrēts stāsts par Peles laivu braucienu lejup pa upi un tā laikā gūtajiem novērojumiem un sajūtām. Rakstnieces Jurgas Viles un Linas Sasnauskaites ilustrētais stāsts “Hameleona sapņi” (Baltais Valis) stāsta par hameleonu Leonu, kas tiek aizvests no savām mājām pie jūras uz akvāriju kādas ģimenes dzīvoklī, kur kļūst melns un nemaina krāsu, taču katru nakti viņš redz viskrāsainākos sapņus. Lorensa Šimela un Huana Kamilo Majorgas grāmata “Kā man veicas!” (Liels un mazs) ir sirsnīgs un empātisks stāsts par diviem brāļiem, kas liek novērtēt cilvēku dažādās īpašības, stiprās puses un to, kas mūs padara unikālus.
Kolekcijas 7+ grupā ukraiņu rakstniece Viktorija Ameļina Edmunda Jansona ilustrētajā stāstā “Ekskavatora Ekas e-e-ēstāsti” (Liels un mazs) ataino mazā ekskavatora Ekas lielos piedzīvojumus. Eka, kā īsts supervaronis, spēj gan pazudināt, gan izglābt pasauli, gan arī nocelt no debesīm zvaigzni. Dzejnieka Ivara Šteinberga debijas dzejas krājums bērnu auditorijai “Ams, ams, ams!” (Liels un mazs) ir ar humoru apveltīts skaņu un vārdu mielasts dzejas rotaļā, ko ilustrējis jaunais mākslinieks Jurijs Tatarkins. Rakstnieka Māra Runguļa un Alekseja Naumova bagātīgi ilustrētais stāsts “Piektais pīlēns” (Zvaigzne ABC) mūs aizved pie upes agrā vasaras rītā un ļauj sekot pīlēna piedzīvojumiem. Upes stāstu papildina īpaša vārdnīca ar Latvijas garāko upju uzskaitījumu un autora aicinājumu: “Droši spersim to vienu soli tālāk – no grāmatas līdz pašu piedzīvojumiem dabā”. Ineses Zanderes un Gundegas Muzikantes “Skaidu pasaka” (Liels un mazs) vēsta par ēveļskaidu Evelīnu, kas iepazīst plašo pasauli, meklējot savu tēti un atbildes par savu izcelsmi. Rakstnieces Jekaterinas Griškjānes ilustratīvi košais un emocijām bagātais stāsts “Es esmu mājiņā” (Zvaigzne ABC)  stāsta par mazo Katju un viņas vectēvu, kopā piedzīvoto bērnībā un trauslo joslu starp pagātni un tagadni. 
Kolekcijas 9+ grupas Mārītes Tabitas Kalniņas grāmata “Nejaucēni” (Zvaigzne ABC) ataino jautrus vasaras piedzīvojumus laukos, kur  dzīvi bojā dažnedažādas nejaukas radības – odi, kāpuri, dēles, dunduri, ērces... Un tieši šo nejaucēnu dēļ dzimst kāda radoša ideja... Rakstnieces Leldes Jaujas un ilustratores Olgas Gogoles grāmata “Superspējas un kāmīša spoks” (Latvijas Mediji) stāsta par Gabi Elu un viņas superspējām, kas palīdz pārvarēt dzīves pārbaudījumus, kā arī par draudzību ar kādu pavisam neparastu kāmīša spoku. Andra Akmentiņa dzejoļu krājumā “Klātbūtne” (Liels un mazs) eksplodē traki joki un atklājas bērnus un vecākus vienojošs mīļums, ko papildina Kriša Salmaņa oriģinālās ilustrācijas. Rakstnieka Kaisa Pāsto un Mari Ahokoivu ilustrētais “Jokeinšteins” (Pētergailis) ir stāsts par pavisam parastu piektklasnieku, kura nevainīgie jociņi sadzīvē un skolas vidē izvēršas pārpratumu virknē, līdz viņš negaidot kļūst par joku karali, kas plāno izjokot pat Somijas prezidentu. Marijas Parras grāmata “Mēs ar Tūru” (Liels un mazs), ko ilustrējusi Oshilla Irgensa, stāsta par vecākās māsas Īdas un viņas piecgadīgā brāļa Tūra attiecībām un piedzīvojumiem.
Kolekcijas 11+ grupā Džeinas Šteinbergas grāmata “Zvaigžņu bērns” (Zvaigzne ABC)   mudina ļauties iztēlei un atklāt saikni starp pasaulēm laikā, kad senajā Latvijā vēl dzīvoja vikingi. Beļģu rakstniece Sandra J. Paula grāmatā “Tumsas skola” (Zvaigzne ABC) atklāj jauniešiem tumsas, noslēpumu un mistikas valstību, kurā negaidīti notikumi mijas ar patiesas draudzības atklāsmi. “Žirafes sirds ir neparasti liela” (Jāņa Rozes apgāds) ir māsu Sofijas (teksts) un Amandas (ilustrācijas) Šanfro debija literatūrā. Iztēles bagātais romāns ir stāsts par ilgām pēc pilnas ģimenes un savas vietas pasaulē, par tiesībām tikt pieņemtam un arī prasmi pieņemt – gan sevi, gan citu izvēles un pieredzi. Rakstnieces Sāras Jēgeres un Sāras Mausas ilustrētais stāsts jauniešiem “Un pasaule, tā aizlido” (Jāņa Rozes apgāds) stāsta par Juri, kas vasaras brīvlaikā neiziet no savas istabas, jo tur jūtas visdrošāk, un Avu, kura arī sēž mājās, lai gan labprātāk laiku pavadītu āra peldbaseinā vai saldējuma kafejnīcā. Abi jaunieši sāk apmainīties īsziņām, kas viņu istabas negaidot pārvērš Visuma plašumos. Vinko Mēderndorfera grāmata “Kā filmā” (Aminori) pieskaras ģimenes problēmu, mobinga un digitālās pasaules tēmām, kuras piedzīvo vienpadsmit gadus vecais Gašpers.
Kolekcijas 15+ grupas Šērlijas Annas Makmilanas romāns “Greipfrūtu mēnesnīca” (Lietusdārzs) ir pārliecinošs, emocionāls vēstījums par identitāti un drosmi būt pašam arī tad, ja nākas stāties pretī ietekmīgiem un bīstamiem vienaudžiem. Grāmatā aplūkotas sarežģītas, bet svarīgas tēmas – sociālā nevienlīdzība, spiediens, attiecību peripetijas, un jauniešu pūliņi izprast sevi un savu vietu sabiedrībā. Islandiešu autora Andre Snaija Magnasona grāmata “Laika lāde” (Liels un mazs) ir fantāzijas stāsts par cilvēkiem, kuri, bēgot no krīzēm, izvēlas sagaidīt labākus laikus maģiskās laika lādēs, un par bērnu drosmi glābt nākotni. Ar Latvijas Literatūras gada balvu debijā godalgotais Kirila Ēča dzejoļu krājums “te nu ir tā vasariņa” (Neputns) ir sirsnības, smieklu, tiešuma un eksperimentu pilns darbs, kurā jaunības trauksmainību līdzsvaro poētiska meistarība. Portugāļu rakstnieces Anas Pesoas un mākslinieka Bernardu P. Karvaļu grafiskais romāns “Apkārtceļš” (Liels un mazs) stāsta par savas vietas un identitātes meklējumiem. Krājumā “Gājēji” (Zvaigzne ABC)  ir apkopoti latviešu fantāzijas un fantastikas darbi, kas atklāj krāsainu, aizraujošu, pat žilbinošu ceļojumu iztēles pasauli. 
Vecāku žūrijas grāmatu klāstā ir vācu autores Ninas Georges grāmata “Mesjē Pardū grāmatu kuģis” (Zvaigzne ABC). Braucienā pa Francijas kanāliem līdz pat Parīzei kuģis drīz vien kļūst par glābējplostu, uz kura cilvēki, bērni, dzīvnieki un, protams, grāmatas satiekas un izmaina cits citu uz visiem laikiem. Zviedru rakstnieces Golnāzas Hašemzādes Bundes romāns “Dabiska uzvedība” (Jāņa Rozes apgāds) ir stāsts par mātes lomu un mantojumu, ko mātes nodod savām meitām. Vai iespējams otram sniegt to, ko pats nekad neesi saņēmis? Atklātajā vēstījumā par mēģinājumiem atrast savu vietu mūsdienu mainīgajā pasaulē stāsta Vilis Kasims grāmatā “Svešuma grāmata” (Latvijas Mediji). Joahims  Meierhofs stāstā  “Var krist arī augšup” (Upe tuviem un tāliem) dzīves un teātra nomocīto aktieri Joahimu aizved pie viņa mātes, kuras temps un apgriezieni neatstāj citu iespēju, kā vien mēģināt turēties līdzi…

